Lav et referat af nedenstående tekst:

Tekst:
Ingen kan leve af 50 kroner i timen. Sådan lyder udmeldingen fra landboforeningen Agri Nord, efter at det er kommet frem, at den særlov, der giver ukrainske flygtninge adgang til det danske arbejdsmarked, har givet arbejdsgiverne mulighed for at presse lønnen ned. Tidligere skulle personer fra lande udenfor EU betales mindst 29.622 kroner om måneden for fuldtidsarbejde for at kunne få arbejds- og opholdstilladelse i Danmark, men siden 17. marts har ukrainere kunnet søge om opholdstilladelse efter særloven, som et bredt flertal i Folketinget har vedtaget. Dermed gælder beløbsgrænsen ikke længere. Det giver arbejdsgiverne mulighed for at sænke medarbejdernes timeløn, men Agri Nord appellerer til, at alle arbejdsgivere udbetaler en overenskomstmæssig løn, så der ikke sker løndumping. - Ukrainerne er ligestillede med danskerne, og vi forventer, at arbejdsgiverne behandler ukrainerne på lige vilkår med de danskere, der er ansat på bedrifterne, og at de betales efter overenskomstmæssiglignende forhold. Selvom man ikke har en overenskomst, kan man stadig havde ordnede forhold, siger Henrik Dalgaard, der er næstformand i Agri Nord. - Hvis fagforeningen har kendskab til, at nogen kun udbetaler en timeløn på 50 kroner, skal de tage fat i rette vedkommende, siger han. Har ikke kendskab til løndumping Henrik Dalgaard bakkes op af Vittus Bernlow, der er teamleder for HR & Rekruttering i Agri Nord. Han er jævnligt i kontakt med foreningens medlemmer og kunder. - Vi skal ikke dumpe lønnen, for det er vigtigt, vi er ordentlige. Der er ingen, der kan leve af 50 kroner i timen. Når landmændene kontakter os for at få rådgivning om lønnen, anbefaler vi, at ukrainerne selvfølgelig skal have overenskomstmæssig løn, så de kan betale den husleje, der er i Danmark, siger Vittus Bernlow. - Der er ingen branche, uanset om det er landbruget eller en anden branche, der hverken kan eller skal acceptere, at lønnen sænkes, siger Henrik Dalgaard, som ikke har kendskab til, at arbejdsgiverne udnytter ukrainere som billig arbejdskraft i landbruget.

Referat:
Landboforeningen Agri Nord håber ikke, at nogle landmænd udnytter muligheden for at presse nye ukrainske medarbejderes løn ned.